钦定古今图书集成/明伦汇编/宫闱典/第071卷 > 《答湘东王求文集及诗苑英华书》同前
## 钦定古今图书集成/明伦汇编/宫闱典/第071卷 > 《答湘东王求文集及诗苑英华书》同前

“得疏，知须《诗苑英华》及诸文制，发函伸纸，阅览无辍。
虽事涉乌有，义异拟伦，而清新卓尔，殊为佳作。夫文
典则累野，丽则伤浮，能丽而不浮，典而不野，文质彬
彬，有君子之致。吾尝欲为之，但恨未遒耳。”观汝诸文，
殊与意会，至于此书，弥见其美，远兼邃古，傍概典坟，
学以聚益，居焉可赏。吾少好斯文，迄兹无倦。谭经之
暇，断务之馀，陟龙楼而静拱，掩鹤关而高卧，与其饱
食终日，宁游思于文林。或日因春阳，其物韶丽，树花
发，莺鸣和，春泉生，暄风至，陶嘉月而熙游，藉芳草而
眺瞩。或朱炎受谢，白藏纪时，玉露夕流，金风时扇，悟
秋山之心，登高而远托。或夏条可结，倦于邑而属词；
冬雪千里，睹纷霏而兴咏。密亲离则“手为心使，昆弟
宴则墨以砚露。”又“爱贤之情，与时而笃，冀同市骏，庶
匪畏龙。”不追子晋，而事似洛滨之游；多愧子桓，而兴
同漳川之赏。漾舟元圃，必集应阮之俦；徐轮博望，亦
招龙渊之侣。校核仁义，源本山川，旨酒盈罍，嘉殽益
俎。曜灵既隐，继之以朗月；高舂既夕，申之以清夜。并
命连篇，在兹弥博。又往年因暇，搜采英华，上下数十
年间，未易详悉，犹有遗恨。而其书已传，虽未为精核，
亦粗足讽览。《集》乃不工，而并作多丽，汝既须之，皆遣
送也。某启。